Ukubhebhetheka kwegciwane lomkhuhlane we-COVID-19 emhlabeni wonke jikelele, sekwenze ukuthi iminotho eminingi ivalwe, kube khona ukugula  nokufa kwabantu abaningi. Sekwenziwe imizamo eminingi ukugwema ukubhebhetheka kwaleli gciwane nokusabalala kwalo. Abaphathi bezempilo basaqhubeka nokubheka izinsiza sokuhlola nokwelapha abathelelekile baphinde bathole ikhambi nomgomo ozolwa naleli gciwane, nathi sonke singazama ukugwema ukubhebhetheka kwalo. Singaligwema leli gciwane ngokungasebenzisi imali eningi noma ngaphandle kwemali ngokuthisishintshe indlela esenza ngayo izinto ukuze thina nemindeni yethu singatheleleki. Kulo mbhalo sizobheka ukugezwa kwezandla nezinye izindlela zokuqikelela inhlanzeko, ukuzesinqande ukutheleleka ngamagciwane. Sizophinde sibheke imiphakathi nezingqinamba ebhekana nazo ekulandeleni ezenhlanzeko nokuthi lezi zingqinamba zingaxazululwa kanjani. Ucwaningo luyaveza ukuthi indlela engamoshi mali ekwazi ukunqanda ukubhebhetheka nokuthelelana ngezifo ezifana nomkhuhlane we covid-19, ukujwayela ukugeza izandla ngensipho namanzi ompompi. Kusho ukuthini ukujwayela ukugeza izandla na? Ongqondongqondo bezifo nezempilo bathi kumele uhlezi ugeza izandla: Uma uphuma endlini yangasese. Emva kokushintsha umntwana inabukeni. Ngaphambi kokuba ufunze umntwana. Ngaphambi kokulungisa ukudla nangemuva kokuthinta inyama eluhlaza, inhlanzi noma inyama yenkukhu. Uma kade ukuthinta isilonda. Uma uqeda ukuthimula, ukukhwehlela noma ukufinya. Uma uqeda ukuthinta izilwane noma indle yazo. Uma uqeda ukuthinta udoti. Uma uqeda ukuthinta izindawo ezivulelekile emphakathini. Kusobala ukuthi ugeza izandla ngensipho namanzi ompompi zikhathi zonke kungumkhuba obalulekile.